10 vermis ná skepe bots‘n Argieffoto van die USS John. S. McCain. Foto: James Vazquez/US Army via AP. Tien bemanningslede word vermis nadat ’n Amerikaanse oorlogskip teen ’n olietenker gebots het. Die botsing tussen die USS John S. McCain en die handelskip Alnic MC het Maandag oos van Singapoer plaasgevind. Dit is die tweede voorval in twee maande waarby ’n oorlogskip van die Amerikaanse vloot betrokke is. Vyf bemanningslede van die USS John S. McCain is in die botsing beseer en 10 word vermis. Vier is per helikopter na ŉ hospitaal vir behandeling geneem terwyl die ander bemanningslid nie verdere mediese behandeling benodig het nie. Skepe en sleepbote van Singapoer staan Amerikaanse weermagvliegtuie en helikopters in die soektog na die bemanningslede by. Daar was geen onmiddellike verduideliking vir die botsing nie. Volgens berigte lek daar nie olie uit die Alnic MC nie en is geen van die skip se bemanningslede beseer nie. Die seeweg om Singapoer is een van die besigste in die wêreld. Pres. Donald Trump het ook sy kommer uitgespreek oor die vermiste matrose en getwiet sy gedagtes en gebede is by die matrose en die soekpogings.